Pohjois-Korea sanoo nyt jälleen, että Yhdysvaltoja voi kohdata ’karmaiseva tragedia’.

Yhdysvaltojen presidentti Donald Trumpin ja Pohjois-Korean johtajan Kim Jong-unin peruuntuneen huipputapaamisen toteutuminen on pohjoiskorealaisten mukaan kiinni yksin Yhdysvalloista.

Pohjois-Korean varaulkoministeri Choe Son-hui varoitti torstaina, että neuvotteluiden keskeytyminen voi johtaa ydinsotaan. Choe ryöpytti Yhdysvaltojen varapresidentti Mike Penceä kovin sanoin.

Pohjois-Korean valtiollisen tietotoimiston KCNA:n julkaisema lausunto vaikutti paluulta liennytystä edeltäneeseen tulikivenkatkuiseen retoriikkaan.

– Se kohtaammeko USA:n neuvottelupöydän ääressä vai ydinsodassa, riippuu täysin USA:n päätöksestä. Emme tule rukoilemaan Yhdysvalloilta vuoropuhelua tai näkemään vaivaa heidän suostuttelemisekseen, jos he eivät halua olla tekemisissä kanssamme, Choe totesi Guardianin mukaan.

Moni amerikkalaispäättäjä on nostanut Pohjois-Korean kohdalla esiin Libyan mallin mukaisen ydinaseriisunnan. Yhdysvaltojen varapresidentti Mike Pence totesi hiljattain Fox Newsin haastattelussa Pohjois-Korean tilanteen päättyvän ”Libyan tapaan”, mikäli Kim Jong-un ei tee sopimusta. Tämä raivostuttaa pohjoiskorealaisia. Kim Jong-un pitää ydinaseita nimenomaisena takeena siitä, etteivät ulkovallat yritä syöstä häntä vallasta kuten Libyan Muammar Gaddafia.

– Yhdysvaltojen asioissa mukana olevana henkilönä, en pysty tukahduttamaan yllätystäni näin tietämättömistä ja typeristä huomioista, joita Yhdysvaltojen varapresidentti suoltaa, Choe Son-hui totesi.

Hänen mukaansa Pohjois-Koreaa Libyaan vertaavat amerikkalaiset ”tuntevat meidät liian huonosti”.

– Heidän sanoja lainataksemme, mekin voimme panna USA:n maistamaan karmaisevaa tragediaa, jollaista se ei ole koskaan kokenut tai edes osannut kuvitella ennen tätä.

Choen tylytys seuraa viimeisen parin viikon aikana nähtyä käännettä Korean niemimaalla vallinneessa liennytyksen ilmapiirissä. Pohjois-Korean toinen varaulkoministeri Kim Kye-Gwan listasi viime viikolla kovin sanoin ehtojaan neuvotteluille ja ydinaseista luopumiselle. Niiden perusteella vaikuttaa epätodennäköiseltä, että Pohjois-Korea luopuisi arsenaalistaan ehdoilla, joihin Yhdysvallat voi taipua.

LUE MYÖS:

Pohjois-Korea löi ehdot pöytään – ”En voi hillitä suuttumustani”

Kim Jong-un pelkää vallankaappausta, huipputapaaminen vaarassa